นายกรัฐมนตรี รับมอบโบราณวัตถุ ศิลปวัตถุ เพื่อเป็นสมบัติของชาติ จากประชาชนผู้ครอบครองจำนวน 104 รายการ ซึ่งนับเป็นครั้งแรกที่มีผู้แสดงเจตจำนงมอบมรดกอันล้ำค่าแก่ทางราชการ มุ่งหวังสร้างประโยชน์ด้านการศึกษาทางวิชาการและสร้างคุณค่าทางจิตใจ
พลเอก ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ หรือ คสช.เป็นประธานในพิธีรับมอบโบราณวัตถุ ศิลปวัตถุ เพื่อเป็นสมบัติของชาติ จากนายธรรมฤทธิ์ จิรา ผู้ครอบครองโบราณวัตถุศิลปวัตถุจำนวน 104 รายการ พร้อมมอบประกาศเกียรติคุณ ให้กับนายธรรมฤทธิ์ด้วย เพราะนับเป็นครั้งแรกที่ประชาชนแสดงเจตจำนงมอบโบราณวัตถุอันทรงคุณค่าจำนวนมากให้กับทางราชการ        นายกรัฐมนตรี กล่าวว่า ในนามของรัฐบาล มีความยินดีอย่างยิ่งที่ได้รับมอบโบราณวัตถุเหล่านี้ เพราะเป็นมรดกอันล้ำค่าและเป็นประโยชน์ต่อการศึกษาโบราณคดีและประวัติศาสตร์ชาติไทย ตลอดจนมีคุณค่าทั้งทางวิชาการและทางจิตใจ ที่ได้เก็บรักษาภูมิปัญญาของบรรพบุรุษ ที่จะนำไปสู่การสร้างความเข้าใจเกี่ยวกับวิถีชีวิตความเป็นอยู่ของบรรพชนไทยในอดีตและกระบวนการพัฒนาทางสังคม รวมถึงอัตลักษณ์ชาติไทย ที่ล้วนแสดงถึงอารยธรรมไทยที่มีความเจริญมายาวนานกว่า 4,000 ปี ตลอดจนสร้างความภาคภูมิใจและเป็นแบบอย่างที่ดีกระตุ้นเตือนให้ประชาชนและคนรุ่นหลังรักและหวงแหนในมรดกของชาติ เพราะสิ่งสำคัญจะต้องรู้ถึงความเป็นมาของชาติไทย ทั้งประวัติศาสตร์และวัตถุโบราณเหล่านี้ ก็จะไม่เกิดความภาคภูมิใจและจะเป็นการเจริญเติบโตที่ไม่มีรากเหง้าและประวัติศาสตร์ ซึ่งเป็นอันตรายที่สุด เพราะทุกประเทศในโลกใช้สิ่งเหล่านี้ทำให้เกิดความภาคภูมิใจ นอกจากนี้มุ่งหวังว่าผู้ที่มีโบราณวัตถุในครอบครองจะได้นำมามอบให้แก่ทางราชการต่อไป        สำหรับโบราณวัตถุ ศิลปวัตถุที่มอบให้เป็นสมบัติชาติในครั้งนี้ มีทั้งโบราณวัตถุสมัยก่อนประวัติศาสตร์อายุราว 1,800 - 4,300 ปีมาแล้ว ประกอบด้วยเครื่องปั้นดินเผา เครื่องมือเครื่องใช้สำริด เครื่องประดับทำด้วยหิน แก้วและเปลือกหอย บางชิ้นได้รับการซ่อมแซมต่อเติมให้มีสภาพสมบูรณ์และมีวัตถุหนึ่งซึ่งเป็นศิลปะวัตถุเลียนแบบโบราณวัตถุสมัยก่อนประวัติศาสตร์ โดยมีที่มาตามแหล่งดังนี้ กลุ่มโบราณวัตถุจากแหล่งโบราณคดีสมัยก่อนประวัติศาสตร์ภาคกลาง , กลุ่มวัฒนธรรมลุ่มน้ำสงครามหรือวัฒนธรรมบ้านเชียง จ. อุดรธานี จ.สกลนคร และจ.หนองคาย แบ่งออกเป็น 3 ยุค,โบราณวัตถุลุ่มแหล่งโบราณคดี สมัยก่อนประวัติศาสตร์ ลุ่มแม่น้ำมูล        ด้านนายธรรมฤทธิ์ ผู้ครอบครองโบราณวัตถุ เปิดเผยว่า ได้สะสมรวบรวมตั้งแต่ครั้งบิดา เพื่ออนุรักษ์เก็บรักษาโบราณวัตถุมิให้ตกอยู่ในมือของนักสะสมต่างชาติ และครอบครัวนายธรรมฤทธิ์ เห็นว่า มรดกวัฒนธรรมดังกล่าวสมควรตกทอดเป็นสมบัติของชาติเพื่อประโยชน์ในการศึกษาต่อไป จึงได้มอบโบราณวัตถุนี้ให้กรมศิลปากร เพื่อเป็นสมบัติของชาติและแรงบันดาลใจให้กับนักสะสม ส่งมอบวัตถุอันมีคุณค่าด้านมรดกวัฒนธรรมกลับขึ้นเป็นสมบัติของชาติสืบต่อไป        ทั้งนี้ที่ผ่านมากรมศิลปากร ได้รับศิลปวัตถุไทยคืนจากต่างประเทศ โดยความร่วมมือ จากหน่วยงานกระทรวงการต่างประเทศ ทั้งหมด 1,082 รายการ และในช่วงรัฐบาลพลเอกประยุทธ์ ได้รับคืนโบราณวัตถุ 197 รายการ        อย่างไรก็ตาม กรมศิลปากรจะนำโบราณวัตถุที่ได้รับมอบไปตรวจสภาพและมำการอนุรักษ์เบื้องต้นด้วยวิธีการทางวิทยาศาสตร์ จากนั้นจะนำไปเก็บรักษาที่คลังกลางพิพิธภัณฑสถานแห่งชาติ เพื่อสำหรับนำไปศึกษาหรือจัดแสดงต่อไป